钦定古今图书集成/历象汇编/岁功典/第059卷 > 秋日即事九首 刘基
## 钦定古今图书集成/历象汇编/岁功典/第059卷 > 秋日即事九首 刘基

秋风吹雨冷翛翛，阶下金钱烂漫愁。鸿雁不来巢燕
去，草虫辛苦独知秋。

春花秋草两悠悠，素发多情却满头。落叶自随流水
去，远山空带夕阳愁。

垂垂密雨躲修杨，点点苍苔绘短墙。不是雁声天畔
过，争知今日是“重阳。”

秋气萧条宋玉悲，西风唯有雁相宜。秦淮岸上青青
草，想见繁霜未落时。

寒星无数月如钩，槁叶呼风入敝裘。人世可怜唯有
老，镜中憔悴梦中愁。

挂壁青缸照不眠，相看到此亦堪怜。露寒霜重残萤
尽。肠断秋风忆往年。

病眼昏昏四顾迷，独行浑似雪中鸡。花开叶落真成
梦，愁听门前过马蹄。

槿花数树夕阳时，收拾秋光在短篱。自紫自红还自
碧，祇应独有暮蝉知。

北风吹雁过萧萧，旅馆青灯共寂寥。蓬鬓一时成白
雪，老来禁得几秋宵。